
1. Introducere

Planul strategic al Facultății de Construcții a fost elaborat ţinând seama de contextul actual care caracterizează sistemul național de învăţământ superior şi sectorul construcțiilor din România, respectiv de strategia de dezvoltare instituţională prevăzută în Planul strategic al Universităţii Politehnica Timişoara pentru intervalul 2024 - 2029. Această strategie are în vedere toate componentele activităţii specifice universităţii, marcând direcţiile de urmat pentru perioada imediat următoare în scopul asigurării unui sistem educaţional şi de cercetare avansată adecvat societăţii bazate pe libertăţi individuale, economie de piaţă, competiţia valorilor, stat de drept. 

[bookmark: _Hlk61015694]Facultatea de Construcţii îşi asumă conştient rolul de a face faţă provocărilor generate de etapa actuală de dezvoltare a ţării noastre. În special în învăţământul tehnic şi mai ales în acele domenii numite de „înaltă tehnologie”, se manifestă o dezvoltare extrem de rapidă pe plan mondial, cu care învăţământul nostru este obligat să ţină pasul. Facultatea de Construcţii are o ofertă educaţională atractivă, asigurând posibilităţile de realizare profesională atât pe plan internaţional, cât şi în cadrul societăţilor din străinătate prezente pe piaţa construcţiilor din România. 

În contextul noii dezvoltări economice regionale, Facultatea de Construcţii din Universitatea Politehnica Timişoara îşi propune să fie şi în continuare un partener important în stabilirea unor legături economice noi, precum şi dezvoltarea celor existente în folosul reciproc al tuturor factorilor implicaţi. 













2. Misiunea Facultăţii de Construcţii


Misiunea de bază a Facultății de Construcții este dezvoltarea învățământului universitar în domeniile inginerie civilă, ingineria instalațiilor și inginerie geodezică, precum și realizarea la standardele cele mai ridicate a activităților de cercetare, proiectare, dezvoltare tehnologică și managerială. Facultatea de Construcții este permanent deschisă pentru interacțiunea cu mediul economic, social și academic. 
Similar universității din care face parte, Facultatea de Construcții este o școală de tradiție, fiind înființată ca cea de a treia facultate a Școlii Politehnice din Timișoara, in anul 1941. Facultatea se bucură de o imagine foarte bună la nivel național și internațional, fiind recunoscută ca un vector de dezvoltare în domeniu, un reper de profesionalism și exigență.
[bookmark: _Hlk60928283]Procesul continuu de dezvoltare a Facultății de Construcții trebuie să tină cont de gestionarea corespunzătoare a tuturor componentelor care contribuie la acesta. În egală măsură trebuie avute în vedere activitățile de învățământ/ cercetare, problemele studențești, dezvoltarea resursei umane și a bazei materiale, relația cu mediul economic și de cercetare-dezvoltare-inovare, dar și aspectele privind imaginea și promovarea facultății.
Pentru perioada 2024-2029, obiectivele strategice în vederea realizării premiselor unei dezvoltări durabile, care să mențină Facultatea de Construcții din cadrul Universității Politehnica Timișoara în elita  învățământului superior de construcții, sunt următoarele:
· continuarea oferirii unei educații performante și compatibile la nivel internațional, la toate nivelurile de pregătire (licență, masterat, doctorat), pe măsura așteptărilor angajatorilor;
· adaptarea/perfecționarea continuă a programelor de studii, pentru a răspunde mai bine la cerințele pieței, precum și pentru compatibilizare la nivel european, pentru a favoriza mobilitatea studenților și cadrelor didactice în cadrul acordurilor bilaterale;
· pregătirea și punerea în aplicare a unei oferte permanente de cursuri postuniversitare;
· menținerea și dezvoltarea activității de cercetare științifică de înalt nivel;
· menținerea unei politici de promovare a cadrelor didactice bazată pe performanță și probitate profesională;
· participarea  mai activă a cadrelor didactice din facultate  la elaborare normelor și reglementărilor tehnice de specialitate în cadrul programelor ASRO și  MDLPA;
· implicarea mai activă a cadrelor didactice în activități de cercetare/ proiectare/ consultantă desfășurate la nivel instituțional;
· îmbunătățirea comunicării cu studenții și implicarea studenților performanți în activitățile de cercetare/ proiectare/ consultanță derulate la nivel instituțional;
· dezvoltarea bazei materiale și eficientizarea utilizării spatiilor și resurselor existente;
· intensificarea și diversificarea relației cu absolvenții facultății, cu comunitatea locală și regională, cu mediul economic și de cercetare-dezvoltare-inovare, respectiv cu asociațiile profesionale;
· promovarea în continuare a unei politici de îmbunătățire a atractivității domeniilor de studii din cadrul facultății în rândul absolvenților de liceu din România;
· promovarea programelor de studii în limbi străine din cadrul facultății pe piața internațională de educație.


3. Activitati specifice pentru atingerea obiectivelor strategice

3.1 Procesul de învățământ
Toate programele de studii ale Facultății de Construcții sunt acreditate cu calificativul maxim - „încredere ridicată”. Conținutul acestora este în concordanță cu programele similare de la celelalte facultăți de profil din țară.
La nivel de licență, pentru domeniul Inginerie Civilă în limba română, planurile de învățământ au fost restructurate în anul 2017. Astfel, la nivelul anilor I-III, planul de învățământ este comun pentru toate specializările din cadrul acestui domeniu de studii. Cu excepția a patru cursuri opționale (câte două în fiecare semestru), toate celelalte cursuri sunt comune la nivelul anului III și nu există specializări în domeniul Ingineriei Civile în limba română decât la nivelul anului IV. 
Astfel, se asigură pregătirea de bază necesară domeniului Inginerie civilă pentru toate specializările. Mai mult decât atât, această abordare adoptată de Facultatea de Construcții din Timișoara este în acest moment perfect compatibilă cu învățământul tehnic de licență de trei ani adoptat de majoritatea covârșitoare a țărilor UE, unde specializarea și competențele integrale pentru exercitarea profesiunii de inginer constructor se realizează ulterior prin studiile master.



Consecințele subfinanțării istorice a învățământului preuniversitar sunt vizibile prin prisma nivelului de pregătire teoretică a unui număr important de candidați la admitere. Acesta este si unul dintre motivele abandonului școlar la nivelul anului I. Pentru a veni în ajutorul studenților din anul I, sunt prevăzute în orar ore speciale de consultații la matematică.
Un alt motiv de abandon la nivelul anului I este că studenții nu își regăsesc profesiunea dorită (sau nu înțeleg ce înseamnă, aceasta și prin alegerea facultății în necunoștință de cauză), urmărind doar disciplinele fundamentale care se predau pe parcursul celor două semestre. În acest sens, cu începere din anul 2019, s-a reușit introducerea la nivelul anul I, a unui ‚Curs general de construcții’ pentru programele de studii de inginerie civila (IC, ICE și ICG), respectiv a unui ‚Curs general de instalații’ pentru programul de studii ‚Instalații pentru construcții’. Aceste cursuri au fost concepute pentru a prezenta studenților întregul parcurs al programelor de studii respective pentru cei patru ani de licență. Această măsură, împreună cu eficientizarea sistemului de tutoriat la nivelul anului I și cu o promovare mai eficientă si la o scară mai largă a ofertei educaționale a facultății si-a arătat efectele, rata de promovabilitate la trecerea de la anul I la anul II crescând în ultimii ani.
[bookmark: _Hlk162445329][bookmark: _Hlk162445350][bookmark: _Hlk162445397]Activitățile de practică diferă funcție de anul universitar în care studenții sunt înmatriculați. Astfel, în anul I studenții fac practică topografică, indiferent de domeniul pe care îl urmează. Din anul II, aceștia au posibilitatea de a face vizite sub îndrumarea cadrelor didactice la companii de profil din domeniul Ingineriei Civile, Ingineriei Instalațiilor si Ingineriei Geodezice. Din anul III, studenții efectuează stagiile de practică in companii de profil, minim trei săptămâni. Prin multiplicarea protocoalelor de colaborare cu companiile de profil, s-a reușit ca oferta de locuri de practică să acopere numărul de studenți de anul III, de la toate programele de studii. Astfel, studenții nu trebuie sa își găsească singuri o companie pentru efectuarea stagiului. Pentru derularea stagiilor de practică, există tutori, atât din partea facultății cat si din partea companiei, care îndrumă si consiliază studenții. Prin programul Erasmus+ mulți studenți din cadrul facultății efectuează stagii la instituții/ companii din străinătate. Evident, susținerea acestei activități trebuie să fie o preocupare permanentă.
Programele de studii de la ciclul master au fost de asemenea actualizate în ultimii ani, pornind de la ideea că acestea trebuie să asigure continuitatea pe principalele direcții de specializare de la ciclul licență, respectiv formarea de ingineri specializați pe anumite direcții prioritare rezultate din politicile actuale în domeniul construcțiilor. 
Acestea răspund realităților din domeniu, fiind permanent adaptate modificărilor cerute. Spre exemplu, in cadrul domeniului Inginerie Civilă si Instalații există programul master interdisciplinar "Auditul energetic si securitatea la incendiu a clădirilor", care se adresează in principal absolvenților studiilor de licență din domeniul Ingineriei Civile, Ingineriei Instalațiilor sau Arhitecturii, master care include toate aspectele atât de necesare astăzi pentru o dezvoltare durabilă in construcții. 
Pe lângă îmbunătățirea permanentă a conținutului programelor de master existente, care se adresează in primul rând absolvenților facultății noastre, trebuie avut in vedere colaborarea cu alte facultăți din cadrul UPT, pentru a realiza mastere interdisciplinare pe teme actuale.
Toate acestea se înscriu in dorința facultății de a creste colaborarea cu industria, care ne ajută să identificam tendințele de dezvoltare ale acesteia, pentru a putea pregăti in mod adecvat studenții pentru viitor.
Referitor la orientarea către digitalizare, este de menționat că Universitatea Politehnica Timisoara a condus, prin Facultatea de Constructii, un consorțiu de cinci universități europene in proiectul Erasmus+ iBIMD - Introduction to Building Information Modeling and Digitalization. Scopul proiectului a fost de a crea un curs pilot in ingineria digitală a construcțiilor, in acord cu cerințele industriei de profil si viziunea europeană in domeniul digitalizării. Începând cu anul universitar 2023-2024, acest curs a fost introdus in programa masterului in limba engleză "Advanced design of steel and compozite structures". Acest program de master va trebui revizuit pentru a se adresa unei audiente mai largi la nivel național si internațional.
[bookmark: _Hlk162445817]Internaționalizarea este un factor important în dezvoltarea și consolidarea poziției Facultății de Construcții, care a dovedit o preocupare de peste trei decenii în acest sens prin programele de studii de licență în limba germană (cu acord de diplomă dublă în cooperare cu Universitatea Tehnică din Munchen, Germania), respectiv licență/ master în limba engleză. Pentru programul de licență Inginerie Civila in limba Engleza – ICE, exista un acord de cooperare cu Universitatea din Edinburg, Marea Britanie, cu burse speciale de studii pentru anul III, pe care am reușit sa-l actualizam in anul 2023. 
La nivel de Master exista acorduri prin care studenții noștri pot efectua proiectul de disertație în dubla coordonare, în parteneriat cu universități din UE. În ultimii ani, un număr tot mai mare de studenți Erasmus au accesat programele de studii licență/ master, în special cele în limba engleză. Din punct de vedere al numărului studenților Erasmus incoming, facultatea noastră este pe primele locuri în UPT. Este necesar în continuare sa întărim programele de studii prin multiplicarea mobilităților studenților și cadrelor didactice, atât incoming cât și outgoing, respectiv prin investigarea posibilității de realizare a unor acorduri noi de diplomă dublă cu universități din spațiul european. 
Planurile de învățământ și fișele disciplinelor vor fi în continuare analizate și adaptate, în vederea asigurării unei pregătiri de înalt nivel, conforme cu standardele de calitate impuse de ARACIS și cu cerințele actuale la nivel național și internațional. Orice analiză viitoare a planurilor de învățământ și a fișelor disciplinelor trebuie să aibă în vedere un obiectiv important: păstrarea sau chiar îmbunătățirea flexibilității actuale, pentru a putea fi reconsiderate în funcție de necesitați și pentru îmbunătățirea șanselor absolvenților în găsirea unui loc de muncă. 
Nu trebuie neglijată formarea continuă prin cursuri postuniversitare, parte a procesului de învățământ desfășurat în cadrul Facultății de Construcții. Există in prezent două astfel cursuri,  „Dezvoltarea durabilă a resurselor de apa” si „Antreprenoriat inovativ”. În acest context, dar și pentru programele de studii licență/ master, trebuie extinsă preocuparea pentru invitarea unor specialiști din industrie în activitatea de predare. În cadrul board-urilor specializărilor există astfel de specialiști, dar este necesară o preocupare mai susținută în implicarea acestora, precum și în identificarea unor noi persoane care să corespunda exigențelor. Trebuie avute in continuare in vedere parteneriatele cu companii sau asociații profesionale, pentru definirea unei oferte solide de programe de formare continuă. 

Activități specifice:
· adaptarea permanentă a planurilor de învățământ și a fișelor disciplinelor, în vederea asigurării unei pregătiri de înalt nivel, conforme cu standardele de calitate impuse de ARACIS, cu cerințele actuale ale pieței la nivel național și internațional, respectiv cu strategiile de dezvoltare naționale și internaționale pentru cele trei domenii de studii;
· multiplicarea in continuare a protocoalelor de practică cu companiile de profil;
· consolidarea procesului de internaționalizare prin multiplicarea mobilităților studenților și cadrelor didactice incoming și outgoing, pe cat posibil prin realizarea de acorduri noi de diplomă dublă cu universități de prestigiu din străinătate;
· promovarea unei oferte mai largi de cursuri post-universitare inclusiv în parteneriat cu companii sau asociații profesionale;
· implicarea mai activă a specialiștilor din industrie în cadrul deciziilor privitoare la actualizarea planurilor de învățământ, precum și atragerea acestora în activitatea didactică.



3.2 Cercetarea științifică
Prestigiul și valoarea învățământului superior de construcții timișorean sunt date în mod evident și de activitatea de cercetare, complementară procesului didactic. Facultatea de Construcții trebuie să aibă în continuare ca obiectiv prioritar să mențină și să dezvolte o activitate de cercetare științifică de înalt nivel. 
Activitatea de cercetare se desfășoară în conformitate cu regulamentul propriu al universității, destinat stimulării activității de cercetare, care oferă posibilitatea diversificării formelor de participare la activități de cercetare științifică, cu organisme naționale și internaționale. În conformitate cu tendința la nivel mondial, este necesară identificarea direcțiilor prioritare de cercetare cu accent pe interdisciplinaritate și pe constituirea de grupuri de cercetare comune în jurul unor programe și proiecte majore.
Facultatea de Construcții este pregătită să facă față acestei provocări. În anul 2015 s-a finalizat Proiectul POS CCE - ACTEX „Platforma integrata de cercetare – dezvoltare pentru comportarea construcțiilor la acțiuni extreme”. Obiectivul cadru al proiectului a fost dezvoltarea capacității de cercetare a departamentelor din componența Facultății de Construcții, prin creșterea performanțelor și capabilităților laboratoarelor și integrarea acestora ȋntr-o platformă multidisciplinară circumscrisă direcțiilor tematice privind comportarea construcțiilor supuse la acțiuni extreme (hazard natural – cutremur și efecte ale schimbărilor climatice, respectiv acțiuni generate de om – explozii, incendii, erori de execuție/ exploatare, etc). 
În momentul de față, atât la nivelul facultății cât și la nivelul universității, există toate condițiile dezvoltării unor cercetări multidisciplinare între colectivele cu diverse specializări. Trebuie avută în vedere posibilitatea utilizării în comun a resurselor moderne existente prin ICER și ACTEX prin prisma încurajării în continuare colaborării cu alte colective de cercetare din cadrul Universității Politehnica Timișoara, în  spiritul consolidării punților de interdisciplinaritate în universitate. În ultimii ani, colective de cercetători din cadrul departamentelor afiliate Facultății de Construcții au fost implicate împreună cu colectivele altor facultăți din cadrul UPT, în diverse proiecte derulate prin ICER. Trebuie de asemenea avută în vedere în continuare creșterea capacității de cercetare prin noi proiectele CD: achiziții de echipamente noi, respectiv modernizare/ completare echipamente/ standuri existente. În scopul consolidării corpului de conducători de doctorat activi, trebuie promovată în continuare o politică de susținere a cadrelor didactice tinere pentru a îndeplini criteriile de abilitare.
Este necesară intensificarea promovării studiilor doctorale în parteneriate cu institute de cercetare și/ sau companii. Este de asemenea important să atragem studenți performanți din anii terminali licență și masteranzi, în cadrul contractelor de cercetare/ consultanță, inclusiv pentru încurajarea acestora să continue studiile doctorale prin intermediul burselor speciale acordate de către UPT. 
[bookmark: _Hlk60926787]Activități specifice: 
· integrare interdisciplinară între departamentele de specialitate afiliate facultății, în vederea dezvoltării unor proiecte de cercetare în parteneriat intra și inter-universitare sau non-academice; intensificarea participării la circuitul CD în cadrul unor colaborări și proiecte de anvergură de nivel național și internațional;
· activități de transfer tehnologic, inclusiv de suport și promovare a soluțiilor inovative adresate mediului economic;
· diseminarea rezultatelor cercetării, inclusiv prin sprijinirea și încurajarea manifestărilor științifice concretizate în simpozioane, seminarii, congrese etc., cu caracter național și internațional;
· organizarea în continuare a sesiunilor de comunicări științifice studențești, cu încurajarea, respectiv stimularea studenților pentru participare;
· susținerea cadrelor didactice tinere pentru a îndeplini criteriile de abilitare, în scopul consolidării corpului de conducători de doctorat activi;
· creșterea capacității de cercetare: achiziții de echipamente noi, respectiv modernizare/ completare echipamente/ standuri existente;
· reflectarea rezultatelor cercetărilor proprii în activitatea didactică.


3.3 Resursa umană
Facultatea de Construcții are cadre didactice cu realizări remarcabile în domeniul cercetării, proiectării și expertizării. Acest fapt este dovedit prin prezenta personalului din toate cele patru departamente afiliate facultății în foruri științifice și academice, asociații profesionale și comitete tehnice pe plan național și internațional. Resursa umană este factorul esențial în consolidarea și dezvoltarea performantelor facultății, perfecționarea continuă și promovarea cadrelor didactice bazată pe performanță și probitate profesională fiind unul dintre obiectivele majore. 
Nu toate cadrele didactice sunt însă implicate în activitatea de cercetare sau în activitatea instituționalizată de servicii către comunitate/ mediul economic. Prin cele patru departamente afiliate, Facultatea de Construcții trebuie să promoveze o politică de utilizare a unei cote importante din resursele financiare atrase prin proiecte pentru încurajarea tinerilor cercetători, respectiv pentru stimularea stabilizării personalului existent și a politicii de perfecționare profesională. Aceasta este in deplin acord cu strategia UPT de a stimula cadrele didactice și cercetătorii universității care se vor implica in activități generatoare de venituri pentru UPT (oferirea de servicii de consultanță, expertiză sau derularea unor proiecte de cercetare, dezvoltare, inovare cu companii sau instituții publice, a căror valoare depășește un anumit prag, participarea la acțiuni de fundraising etc) sau care vor gestiona unele proiecte cu finanțare europeană sau națională ce vizează dezvoltarea infrastructurii UPT, sub diverse forme.
Este esențial să avem în vedere recrutarea de personal academic de cea mai bună calitate și în acest sens trebuie intensificată implicarea studenților și doctoranzilor atât în proiectele de cercetare naționale și internaționale, cât și în cele de servicii către comunitate/ mediul economic.
De comun acord cu conducerile departamentelor afiliate facultății, se va asigura continuitatea în predarea unor discipline, prin planificarea unor cursuri cu doi titulari pentru cazurile în care anumiți titulari nu au în cadrul colectivului o persoană care să îi poată înlocui cu până la 2 ani înainte de pensionare.
[bookmark: _Hlk60927067]
Activități specifice: 
· atragerea cadrelor didactice neimplicate instituțional în activitățile de cercetare/ proiectare/ consultanță în colectivele de cercetare existente în cadrul departamentelor;
· stimularea participării cadrelor didactice și a tinerilor cercetători în activitățile de cercetare/ proiectare/ consultanță, prin alocarea unei cote importante din resursele financiare atrase prin proiecte;
· atragerea în activitatea de cercetare/ consultanță a celor mai buni studenți;
· analiza, cu ajutorul departamentelor afiliate facultății, a gradului de ocupare al posturilor cu titulari, datorită pensionărilor în perspectiva următorilor ani;
· intensificarea schimburilor academice cu facultățile de profil din țară și străinătate; creșterea vizibilității internaționale prin încurajarea mobilității cadrelor didactice, inclusiv prin programul Erasmus+;
· sprijinirea personalului nedidactic și auxiliar în participarea la programe de formare continuă. 

3.4 Relația cu studenții și serviciile pentru studenți
Există o rată de absolvire scăzută a studenților Facultății de Construcții. Pe de altă parte, studenții prezinta încă un interes redus pentru mobilități de studii sau practică în străinătate (Erasmus outgoing).
În acest context, este deosebit de importantă activitatea pe care o desfășoară tutorii, încă din primul an de studii licență. Aceștia ar trebui să cunoască mai bine problemele care apar, având în vedere numărul redus de studenți alocat în sistemul tutorial.
Activitatea de tutoriat, limitată in mod normal la anul I, a fost deja extinsa in ultimii trei ani și la anul II-III pentru programul de studii IC - Inginerie Civila în limba română, care cuprinde cel mai mare număr de studenți. Pentru a avea o imagine actualizată a situației studenților pe parcursul întregului an universitar și pentru impulsionarea activității decanilor de an și a tutorilor, conducerea facultății va organiza ședințe periodice de raportare cu aceștia. 
In acest context, este deosebit de benefică inițiativa UPT de introducere, pe întreg parcursul anului I, a orei de tutoriere săptămânale în orarul studenților de la toate specializările de licență, cu implicarea consilierilor din CCOC, a coordonatorilor oficiilor de consiliere a studenților din facultăți, a decanilor de an și a ligilor studențești.
În acord cu strategia UPT, pe lângă mobilitățile Erasmus+ în UE, trebuie încurajate și mobilitățile studențești între universitățile partenere ARUT din Romania. Facultatea de Construcții are relații foarte bune de colaborare cu toate facultățile de profil din tară, și chiar există un acord special în acest sens, intre facultatea noastră și Facultatea de Construcții din cadrul Universității Transilvania din Brașov, pentru astfel de mobilități studențești. 
Studenții sunt implicați în activitatea de admitere, respectiv în activitățile de promovare a universității, desfășurate pe plan local sau în cadrul acțiunilor de promovare în licee, târguri educaționale, prin Liga Studenților din Facultatea de Construcții (Organizația Studențească Traian Lalescu - OSTL).
Trebuie avută în vedere atragerea celor mai performanți studenți prin încadrarea acestora în colectivele de cercetare, prin măsuri de stimulare și recompensare a activității educaționale și de cercetare depuse, pentru continuarea activității de doctorat, didactică și de cercetare în cadrul facultății. In acest context, este binevenită inițiativa UPT de premiere anuală a celor mai bune lucrări de diplomă, pentru toate facultățile din cadrul universității. Trebuie menționat faptul că Facultatea de Construcții oferă deja un astfel de premiu dintr-un fond propriu special (Bursa John Scottt) pentru cea mai bună lucrare de diplomă din domeniul Inginerie Civilă.
[bookmark: _Hlk61014139]In conformitate cu Planul Strategic al UPT, se vor urmări si in cadrul Facultății de Constructii: implicarea studenților din anii mari în activitățile de tutoriat destinate studenților din anul I licență, implicarea studenților doctoranzi în activitățile de tutoriat destinate studenților din ciclurile licență sau masterat, respectiv sprijinirea OSTL în organizarea de activități destinate familiarizării studenților din anul I cu mediul academic.
[bookmark: _Hlk60927288]Activități specifice: 
· îmbunătățirea comunicării cu studenții, prin eficientizarea sistemului tutorial și printr-o implicare mai activă a decanilor de an pentru îndrumarea studenților, inclusiv prin organizarea de ședințe lunare organizate de conducerea facultății;
· sprijinirea organizațiilor studențești, cu conștientizarea acestora pentru o implicare mai activă a studenților în: activitățile pentru promovarea imaginii universității și a facultății, activitățile social-cultural-sportive desfășurate sub egida universității, activitățile de perfecționare a calității procesului de învățământ;
· atragerea studenților performanți în cadrul proiectelor de cercetare sau consultanță și recompensarea acestora pentru activitatea depusă.

3.5. 	Gestiunea patrimoniului și resurselor facultății
În portofoliul clădirilor și spațiilor cu destinație didactică, de cercetare, auxiliară și de practică, Facultatea de Construcții dispune de cinci clădiri cu destinații legate de activitatea acesteia. 
În gestionarea bazei materiale trebuie avută în vedere susținerea acțiunilor de reabilitare, respectiv asigurarea în continuare a condițiilor tehnice necesare desfășurării activităților didactice. În acest sens, este îmbucurător faptul că Rectorul UPT si-a asumat prin Planul Managerial finalizarea proiectului de lift la clădirea facultății de pe strada Traian Lalescu, respectiv modernizarea și dotarea cu echipamente necesare procesului didactic pentru câteva facultăți, printre care si Facultatea de Constructii.
Pe de altă parte, nu trebuie neglijată consolidarea capabilităților de cercetare prin dotarea în continuare a laboratoarelor cu echipamente performante, prin proiecte CD. 
Trebuie acordată o importanță sporită creșterii ponderii veniturilor din activități proprii. Nivelul de dotare de care dispune în prezent facultatea ne obligă la o mai bună atragere de resurse din programe cu finanțare europeană sau națională, respectiv în parteneriat cu mediul economic sau de cercetare-dezvoltare-inovare. Pe de altă parte, pentru reducerea cheltuielilor materiale și în special a celor aferente utilităților, este necesară în continuare o gestionare eficientă a spațiilor facultății. 
[bookmark: _Hlk60927506]Activități specifice: 
· continuarea acțiunii de reabilitare a spațiilor facultății și stabilirea unui program pentru efectuarea altor lucrări necesare, cu elaborarea bugetului și identificarea posibilităților de asigurare a surselor de finanțare;
· asigurarea condițiilor tehnice necesare desfășurării activităților didactice prin metode moderne;
· dezvoltarea bazei materiale a laboratoarelor didactice și de cercetare;
· gestionarea mai eficientă a spațiilor facultății;
· creșterea ponderii veniturilor din activități proprii prin îmbunătățirea atragerii de resurse din programe cu finanțare europeana sau națională, respectiv în parteneriat cu mediul economic sau de cercetare-dezvoltare-inovare.

3.6. Marketing educațional și internaționalizarea programelor de studii oferite de facultate. Relația cu mediul economic și de cercetare-dezvoltare-inovare, relația cu absolvenții UPT
Facultatea de Construcții se bucură de o imagine foarte bună prin calitatea procesului de învățământ și prin rezultatele activității de cercetare. Facultatea este vizibilă la nivel internațional inclusiv prin implicarea unor cadre didactice în proiecte de cercetare europene, foruri științifice și academice, asociații profesionale și comitete tehnice internaționale.
Pe de altă parte, deși atât la nivel de licență cât și la master există o ofertă de programe de studii în limbi străine, numărul studenților străini înmatriculați este redus. Acest aspect nu poate fi compensat de faptul că în cadrul Facultății de Construcții există acorduri Erasmus+, care aduc în fiecare an un număr important de studenți, cu precădere la programul de studii licență ICE și la programul de studii master ADS. Este necesară intensificarea acțiunilor de promovare a programelor de studii licență și master în limbi străine pe piața internațională de educație. 
În mod evident, pe plan național este necesară în continuare îmbunătățirea gradului de atractivitate a domeniilor de studii din cadrul facultății în rândul absolvenților de liceu, prin prisma posibilităților de angajare după terminarea studiilor. Facultatea de Construcții trebuie să profite în acest sens de potențialul economic regional și local, unde există o cerere mare de ingineri, inclusiv cu o bună cunoaștere a limbii engleze și a limbii germane. Trebuie de asemenea să colaborăm mai îndeaproape cu absolvenții facultății, în special cu cei care au realizări deosebite în carieră și care pot ajuta atât în activitatea de îndrumare și consiliere a studenților, cât și la acțiunile de promovare a facultății. Este necesar în acest sens multiplicarea evenimentelor organizate în cadrul facultății, la care, în prezenta studenților și elevilor, absolvenți de succes ai facultății vin să își prezinte realizările. 
Facultatea va continua să organizeze anual concursul pentru elevii claselor XI si XII “Construcțiile: tradiție si viitor”, în cadrul acțiunii "Politehnica - Un pas spre viitorul tău", care reunește concursuri tematice specifice fiecărei facultăți. Prin participarea la acest concurs, devenit tradițional, elevii au ocazia să înțeleagă mai bine ce înseamnă cele trei domenii de studii din oferta educațională a facultății și să trăiască, pentru o zi, experiența de student UPT.
[bookmark: _Hlk162446567][bookmark: _Hlk162446608][bookmark: _Hlk162446625]Dezvoltarea relațiilor cu comunitatea locală și regională, respectiv cu mediul economic și de cercetare-dezvoltare-inovare trebuie să reprezinte o preocupare majoră a Facultății de Construcții. Deși în prezent există o foarte bună colaborare cu companii importante din domeniu, relația cu mediul economic trebuie intensificată și extinsă pe mai multe planuri: finanțarea practicii studenților în cadrul diverselor companii, sprijinul pentru înființarea unor noi programe de studii post-universitare și consolidarea celor existente, realizarea de noi concursuri studențești, pe lângă cele existente, cu diverse tematici organizate de către companii în cooperare cu facultatea, instituirea unor sisteme de burse speciale acordate de către companii studenților performanți în perspectiva angajării. De asemenea, trebuie atrase mai multe companii importante în evenimentele organizate de către universitate, cum ar fi „Zilele Carierei”.   
În același context, este necesară o colaborare mai strânsă cu asociațiile profesionale din domeniu. Facultatea este în mod tradițional gazdă pentru întâlnirile de lucru ale unor astfel de asociații, dar aceste evenimente trebuie diversificate. Membrii asociațiilor profesionale pot fi invitați și la alte acțiuni ale facultății, iar la întâlnirile de lucru pot fi implicați și studenții, pentru a se întâlni cu profesioniștii în domeniu. 
Activități specifice: 
· actualizarea permanentă a paginii de internet a facultății, în limba română și engleză;
· o implicare mai activă a cadrelor didactice și a studenților în acțiunile de promovare a facultății și universității;
· intensificarea și extinderea ariei de colaborare cu absolvenții facultății, comunitatea locală și regională, mediul economic și de cercetare-dezvoltare-inovare, respectiv cu asociațiile profesionale;
· intensificarea acțiunilor de promovare a programelor de studii licență și master în limbi străine pe piața internațională de educație, prin colaborarea mai eficientă cu Departamentul de Relații Internaționale.

